b'\n_START_ARTICLE_\nValmiuslaki\n_START_PARAGRAPH_\nValmiuslaki (SDK 1552/2011, ruots. beredskapslag) on Suomen lains\xc3\xa4\xc3\xa4d\xc3\xa4nt\xc3\xb6\xc3\xb6n kuuluva laki, joka on s\xc3\xa4\xc3\xa4detty perustuslain s\xc3\xa4\xc3\xa4t\xc3\xa4misj\xc3\xa4rjestyksess\xc3\xa4. Lain tarkoituksena on antaa viranomaisille riitt\xc3\xa4v\xc3\xa4t toimivaltuudet sota-aikana ja sotaa alemmissa poikkeusoloissa. Puolustustilan (sodan) aikana voimassa on lis\xc3\xa4ksi puolustustilalaki, jonka m\xc3\xa4\xc3\xa4r\xc3\xa4ykset ohittavat valmiuslain. Molemmat lait yhdess\xc3\xa4 muodostavat   valmiuslains\xc3\xa4\xc3\xa4d\xc3\xa4nn\xc3\xb6n.\n_START_SECTION_\nLain tarkoitus\n_START_PARAGRAPH_\nValmiuslailla pyrit\xc3\xa4\xc3\xa4n varmistamaan v\xc3\xa4est\xc3\xb6n turvallisuus ja yhteiskunnan toimivuus poikkeusoloissa. Sit\xc3\xa4 sovelletaan vain koko yhteiskuntaa koskevissa kriisitilanteissa. Laajalle levinnyt vaarallinen tartuntatautikin voi nykyisin olla syyn\xc3\xa4 lain sis\xc3\xa4lt\xc3\xa4mien toimivaltuuksien k\xc3\xa4ytt\xc3\xa4miseen. Lain avulla pyrit\xc3\xa4\xc3\xa4n terveydenhuollon ja v\xc3\xa4est\xc3\xb6n toimeentulon turvaamiseen, v\xc3\xa4est\xc3\xb6nsuojelun toteuttamiseen sek\xc3\xa4 elinkeinoel\xc3\xa4m\xc3\xa4n t\xc3\xa4rkeimpien osien turvaamiseen. Uusi laki on entist\xc3\xa4 laajempi ja yksityiskohtaisempi, jotta jo normaalioloissa tiedett\xc3\xa4isiin, millaisia viranomaisvaltuuksia poikkeusoloissa saatetaan joutua k\xc3\xa4ytt\xc3\xa4m\xc3\xa4\xc3\xa4n.\n_START_SECTION_\nValmiuslain k\xc3\xa4ytt\xc3\xb6\xc3\xb6nottaminen\n_START_PARAGRAPH_\nValtioneuvosto s\xc3\xa4\xc3\xa4t\xc3\xa4\xc3\xa4 valmiuslain mukaisten toimivaltuuksien soveltamisen aloittamisesta asetuksella todettuaan yhteistoiminnassa tasavallan presidentin kanssa, ett\xc3\xa4 maassa vallitsee poikkeusolot. K\xc3\xa4ytt\xc3\xb6\xc3\xb6nottoasetus tehd\xc3\xa4\xc3\xa4n koskemaan joko koko maata tai osaa siit\xc3\xa4. Asetuksessa on m\xc3\xa4\xc3\xa4ritelt\xc3\xa4v\xc3\xa4, mitk\xc3\xa4 toimivaltuudet otetaan k\xc3\xa4ytt\xc3\xb6\xc3\xb6n. Se voi olla voimassa enint\xc3\xa4\xc3\xa4n kuusi kuukautta ja se on viet\xc3\xa4v\xc3\xa4 v\xc3\xa4litt\xc3\xb6m\xc3\xa4sti eduskunnan k\xc3\xa4sitelt\xc3\xa4v\xc3\xa4ksi. Mik\xc3\xa4li k\xc3\xa4ytt\xc3\xb6\xc3\xb6nottoasetusta ei ole viikon kuluessa s\xc3\xa4\xc3\xa4t\xc3\xa4misest\xc3\xa4 toimitettu eduskunnalle, se raukeaa. Eduskunta p\xc3\xa4\xc3\xa4tt\xc3\xa4\xc3\xa4, j\xc3\xa4\xc3\xa4k\xc3\xb6 asetus voimaan vai kumotaanko se osittain tai kokonaan. _NEWLINE_Kiireellisess\xc3\xa4 tapauksessa voidaan valtioneuvoston asetuksella s\xc3\xa4\xc3\xa4t\xc3\xa4\xc3\xa4, ett\xc3\xa4 valmiuslain toimivaltas\xc3\xa4\xc3\xa4nn\xc3\xb6ksi\xc3\xa4 voidaan soveltaa v\xc3\xa4litt\xc3\xb6m\xc3\xa4sti. T\xc3\xa4llainen asetus voidaan antaa enint\xc3\xa4\xc3\xa4n kolmeksi kuukaudeksi, ja se on v\xc3\xa4litt\xc3\xb6m\xc3\xa4sti saatettava eduskunnan k\xc3\xa4sitelt\xc3\xa4v\xc3\xa4ksi. My\xc3\xb6s kiireellisen\xc3\xa4 s\xc3\xa4\xc3\xa4detty asetus raukeaa, ellei sit\xc3\xa4 ole viikon kuluessa s\xc3\xa4\xc3\xa4t\xc3\xa4misest\xc3\xa4 toimitettu eduskunnalle. _NEWLINE_Poikkeusolojen jatkuessa valtioneuvosto voi s\xc3\xa4\xc3\xa4t\xc3\xa4\xc3\xa4 asetuksella toimivaltuuksien k\xc3\xa4yt\xc3\xb6n jatkamisesta enint\xc3\xa4\xc3\xa4n kuudeksi kuukaudeksi kerrallaan. Jatkamisasetus vied\xc3\xa4\xc3\xa4n v\xc3\xa4litt\xc3\xb6m\xc3\xa4sti eduskunnan k\xc3\xa4sitelt\xc3\xa4v\xc3\xa4ksi. Jos eduskunta ei ole tehnyt p\xc3\xa4\xc3\xa4t\xc3\xb6st\xc3\xa4 siihen menness\xc3\xa4 kun aiemmin annetut toimivaltuudet p\xc3\xa4\xc3\xa4ttyv\xc3\xa4t, saadaan kaikkia jatkamisasetuksessa mainittuja valmiuslain mukaisia valtuuksia noudattaa._NEWLINE_Valmiuslakia sovellettaessa on noudatettava Suomea sitovia kansainv\xc3\xa4lisi\xc3\xa4 velvoitteita ja kansainv\xc3\xa4lisen oikeuden yleisesti tunnustettuja s\xc3\xa4\xc3\xa4nt\xc3\xb6j\xc3\xa4. Lain valtuuksien k\xc3\xa4ytt\xc3\xb6\xc3\xb6notosta ja soveltamisen p\xc3\xa4\xc3\xa4ttymisest\xc3\xa4 on ilmoitettava YK:lle ja Euroopan neuvostolle._NEWLINE_Jos Suomi joutuu vieraan vallan sotilaallisen hy\xc3\xb6kk\xc3\xa4yksen kohteeksi, p\xc3\xa4\xc3\xa4tt\xc3\xa4\xc3\xa4 tasavallan presidentti puolustusvoimien ylip\xc3\xa4\xc3\xa4llikk\xc3\xb6n\xc3\xa4 puolustautumistoimiin ryhtymisest\xc3\xa4 ("puolustustila"). H\xc3\xa4n voi my\xc3\xb6s ulkopolitiikan johtajana neuvotella rauhansopimuksesta ja eduskunnan my\xc3\xb6t\xc3\xa4vaikutuksella tehd\xc3\xa4 rauhansopimuksen vihollisuuksien lopettamiseksi\n_START_SECTION_\nVarautumisvelvollisuus\n_START_PARAGRAPH_\nLain mukaan valtion viranomaisten ja valtion liikelaitosten sek\xc3\xa4 kuntien ja kuntayhtymien on varmistettava teht\xc3\xa4viens\xc3\xa4 hyv\xc3\xa4 hoitaminen my\xc3\xb6s poikkeusoloissa. Varautuminen tehd\xc3\xa4\xc3\xa4n laatimalla valmiussuunnitelmia ja valmistelemalla poikkeusolotoimintaa.\n_START_SECTION_\nToimivaltuudet\n_START_PARAGRAPH_\nValmiuslaki antaa Suomen valtioneuvostolle suuren m\xc3\xa4\xc3\xa4r\xc3\xa4n toimivaltuuksia, mutta m\xc3\xa4\xc3\xa4r\xc3\xa4\xc3\xa4, ett\xc3\xa4 niit\xc3\xa4 on k\xc3\xa4ytett\xc3\xa4v\xc3\xa4 mahdollisimman s\xc3\xa4\xc3\xa4steli\xc3\xa4\xc3\xa4sti. Lakia on k\xc3\xa4ytett\xc3\xa4v\xc3\xa4 syrjim\xc3\xa4tt\xc3\xa4 ket\xc3\xa4\xc3\xa4n mielivaltaisella perusteella, eik\xc3\xa4 sen nojalla saa rajoittaa kenenk\xc3\xa4\xc3\xa4n oikeutta el\xc3\xa4m\xc3\xa4\xc3\xa4n tai henkil\xc3\xb6kohtaiseen koskemattomuuteen, ihmisarvoon tai uskonnon ja omantunnon vapauteen. Valtio ei saa rajoittaa sanan-, kokoontumis-, mielenosoitus- ja yhdistymisvapautta tai kirjeen, puhelun ja muun luottamuksellisen viestin salaisuutta, oikeutta k\xc3\xa4ytt\xc3\xa4\xc3\xa4 viranomaisissa omaa kielt\xc3\xa4\xc3\xa4n tai oikeutta oikeudenmukaiseen oikeudenk\xc3\xa4yntiin muulloin kuin Suomeen kohdistuvan aseellisen hy\xc3\xb6kk\xc3\xa4yksen ja sodan aikana. Henkil\xc3\xb6kohtaista vapautta voi rajoittaa vain ty\xc3\xb6velvollisuuteen liittyvin perustein. Kansainv\xc3\xa4lisi\xc3\xa4 ihmisoikeusvelvoitteita on kunnioitettava.\n_START_SECTION_\nValtiontalous\n_START_PARAGRAPH_\nEduskunnan toiminnan estyminen ei saa est\xc3\xa4\xc3\xa4 kriisiolojen valtiontaloutta. T\xc3\xa4m\xc3\xa4n vuoksi valtioneuvosto voi p\xc3\xa4\xc3\xa4tt\xc3\xa4\xc3\xa4, ett\xc3\xa4 eduskunnalle annettua esityst\xc3\xa4 lis\xc3\xa4yksist\xc3\xa4 ja muutoksista valtion tulo- ja menoarvioon sovelletaan siihen asti, kun eduskunta on p\xc3\xa4\xc3\xa4tt\xc3\xa4nyt lis\xc3\xa4menoarviosta. My\xc3\xb6s er\xc3\xa4\xc3\xa4ntym\xc3\xa4tt\xc3\xb6mien menojen maksatusta voidaan siirt\xc3\xa4\xc3\xa4.\n_START_SECTION_\nTy\xc3\xb6velvollisuus\n_START_PARAGRAPH_\nKriisiaikana on mahdollista, ett\xc3\xa4 ty\xc3\xb6voimantarve nousee esimerkiksi suurten raivaust\xc3\xb6iden tai liikekannallepanon vuoksi. Valtioneuvosto voi s\xc3\xa4\xc3\xa4t\xc3\xa4\xc3\xa4, ett\xc3\xa4 kukaan ei saa ottaa vastaan muuta kuin Ty\xc3\xb6- ja elinkeinotoimiston v\xc3\xa4litt\xc3\xa4m\xc3\xa4\xc3\xa4 ty\xc3\xb6t\xc3\xa4 tai ett\xc3\xa4 kukaan ei saa ottaa ty\xc3\xb6h\xc3\xb6n muita kuin ty\xc3\xb6voimatoimiston osoittamia henkil\xc3\xb6it\xc3\xa4. Irtisanomisoikeutta voidaan sodan kaltaisissa poikkeusoloissa my\xc3\xb6s rajoittaa. Suuronnettomuuksissa t\xc3\xa4m\xc3\xa4 voi koskea terveydenhoitohenkil\xc3\xb6kuntaa._NEWLINE_Jos ty\xc3\xb6voima ei riit\xc3\xa4, valtioneuvosto voi saattaa voimaan ty\xc3\xb6velvollisuuden joko terveydenhuollon alalla toimiville ja sille koulutusta saaneille henkil\xc3\xb6ille tai, sodan kaltaisissa poikkeusoloissa, niille Suomessa asuville henkil\xc3\xb6ille, joilla on kotikunta Suomessa ja jotka ovat t\xc3\xa4ytt\xc3\xa4neet 18 mutta ei 68 vuotta. Ty\xc3\xb6m\xc3\xa4\xc3\xa4r\xc3\xa4yksell\xc3\xa4 ty\xc3\xb6h\xc3\xb6n k\xc3\xa4sketyn palkka ja muut etuudet vastaavat s\xc3\xa4\xc3\xa4nn\xc3\xb6llisen ty\xc3\xb6ntekij\xc3\xa4n saamia. Ty\xc3\xb6velvollisen saa k\xc3\xa4ske\xc3\xa4 vain h\xc3\xa4nen kykyjens\xc3\xa4 ja voimiensa mukaiseen ty\xc3\xb6h\xc3\xb6n. Aiempi palvelussuhde ei katkea ty\xc3\xb6m\xc3\xa4\xc3\xa4r\xc3\xa4yksen johdosta.\n_START_SECTION_\nEvakuoinnit\n_START_PARAGRAPH_\nValtioneuvosto voi m\xc3\xa4\xc3\xa4r\xc3\xa4t\xc3\xa4 v\xc3\xa4est\xc3\xb6n, tuotantolaitokset, omaisuuden tai osan niist\xc3\xa4 siirrett\xc3\xa4v\xc3\xa4ksi m\xc3\xa4\xc3\xa4r\xc3\xa4tylt\xc3\xa4 alueelta muualle sik\xc3\xa4li kuin pelastustoimen hoito vaatii ja poikkeukselliset olot edellytt\xc3\xa4v\xc3\xa4t. Valtioneuvosto voi s\xc3\xa4\xc3\xa4t\xc3\xa4\xc3\xa4, ett\xc3\xa4 viranomaisilla on evakuointien kuljetusten, majoituksen ja muonituksen toimeenpanemiseksi oikeus ottaa omaisuutta, kuljetusv\xc3\xa4lineit\xc3\xa4 ja tiloja tarpeellisessa m\xc3\xa4\xc3\xa4rin.\n_START_SECTION_\nMuut s\xc3\xa4\xc3\xa4nn\xc3\xb6kset\n_START_PARAGRAPH_\nValtio korvaa valmiuslain nojalla toteutettujen toimenpiteiden johdosta vahinkoa k\xc3\xa4rsineille vahingot t\xc3\xa4ysim\xc3\xa4\xc3\xa4r\xc3\xa4isesti tai valtion- tai kansantaloudellisten syiden vaatiessa kohtuullisesti. Kunnat saavat teht\xc3\xa4vist\xc3\xa4\xc3\xa4n korvauksen valtionosuusj\xc3\xa4rjestelm\xc3\xa4n mukaisesti._NEWLINE_Valtion ja kunnan viranomaisten ja liikelaitosten tulee varautua valmiuslain mukaisiin oloihin ja teht\xc3\xa4viins\xc3\xa4 suunnitelmin ja ennakkovalmisteluin. Lis\xc3\xa4ksi s\xc3\xa4\xc3\xa4det\xc3\xa4\xc3\xa4n valtakunnan terveydenhuoltop\xc3\xa4\xc3\xa4llik\xc3\xb6n (yleens\xc3\xa4 sosiaali- ja terveysministeri\xc3\xb6n kansliap\xc3\xa4\xc3\xa4llikk\xc3\xb6) ja poikkeusolojen vakuutuslautakunnan teht\xc3\xa4vist\xc3\xa4._NEWLINE_Lain voimaanpanoon virka-apua antaa poliisi ja sen toteuttamiseksi saa toimeenpanna hallinnollisia tarkastuksia. Joukkoviestinten on julkaistava lain toimeenpanoa koskevat kuulutukset muuttamattomina v\xc3\xa4litt\xc3\xb6m\xc3\xa4sti maksutta. My\xc3\xb6s lain mukaisten p\xc3\xa4\xc3\xa4t\xc3\xb6sten valitustiest\xc3\xa4 on s\xc3\xa4\xc3\xa4detty. _NEWLINE_Rangaistuss\xc3\xa4\xc3\xa4nn\xc3\xb6ksin\xc3\xa4 laissa on s\xc3\xa4\xc3\xa4detty ty\xc3\xb6velvollisuus- ja ty\xc3\xb6voimarikkomuksista poikkeusoloissa, luovutusvelvollisuuden laiminly\xc3\xb6nnist\xc3\xa4 ja liikkumisrajoituksen rikkomisesta. Kaikista rangaistuksena on sakko.'